CELEX: 32016H2125
Language: mt
Date: 2016-11-30 00:00:00
Title: Rakkomandazzjoni tal-Kummissjoni (UE) 2016/2125 tat-30 ta' Novembru 2016 dwar il-linji gwida għall-miżuri ta' awtoregolamentazzjoni konklużi mill-industrija skont id-Direttiva 2009/125/KE tal-Parlament Ewropew u tal-Kunsill (Test b'rilevanza għaż-ŻEE )

3.12.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 329/109
            
         RAKKOMANDAZZJONI TAL-KUMMISSJONI (UE) 2016/2125
   tat-30 ta' Novembru 2016
   dwar il-linji gwida għall-miżuri ta' awtoregolamentazzjoni konklużi mill-industrija skont id-Direttiva 2009/125/KE tal-Parlament Ewropew u tal-Kunsill
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea, u b'mod partikulari l-Artikolu 292 tiegħu,
   Billi:
   
               (1)
            
            
               Fl-Artikolu 15(1) tad-Direttiva 2009/125/KE tal-Parlament Ewropew u tal-Kunsill (1) hemm previst li meta prodott jissodisfa l-kriterji msemmija fil-paragrafu 2, dan għandu jiġi kopert minn miżura ta' implimentazzjoni jew minn miżura ta' awtoregolamentazzjoni.
            
         
               (2)
            
            
               L-Artikolu 15(2) tad-Direttiva 2009/125/KE jistipula l-kriterji għall-prodotti li għandhom jiġu koperti minn miżura ta' implimentazzjoni jew ta' awtoregolamentazzjoni, inkluż li dak il-prodott jirrappreżenta volum sinifikanti ta' bejgħ fi ħdan l-Unjoni (pereżempju bejgħ ta' aktar minn 200 000 unità kull sena), li jkollu impatt ambjentali sinifikanti u li għandu potenzjal sinifikanti li jtejjeb l-impatt ambjentali mingħajr spejjeż eċċessivi, b'kunsiderazzjoni għan-nuqqas ta' leġiżlazzjoni rilevanti oħra tal-Unjoni, nuqqasijiet tas-suq u d-differenza kbira fil-prestazzjoni ambjentali fost il-prodotti disponibbli fis-suq b'funzjonalità ekwivalenti.
            
         
               (3)
            
            
               L-Artikolu 17 tad-Direttiva 2009/125/KE jistipula li ftehimiet volontarji jew miżuri oħra ta' awtoregolamentazzjoni jistgħu jiġu ppreżentati bħala alternattiva għall-miżuri ta' implimentazzjoni għal grupp ta' prodotti u għandhom jiġu evalwati mill-inqas abbażi tal-Anness VIII tad-Direttiva.
            
         
               (4)
            
            
               Il-prodotti għandhom ikunu soġġetti għal modi alternattivi ta' azzjoni bħall-ftehimiet ta' awtoregolamentazzjoni tal-industrija previsti fl-Artikolu 17 tad-Direttiva 2009/125/KE aktar milli miżuri ta' implimentazzjoni obbligatorji, fil-każ li azzjoni bħal din x'aktarx li tilħaq l-għanijiet politiċi aktar malajr jew b'anqas spejjeż minn dawn tal-aħħar.
            
         
               (5)
            
            
               Il-Kummissjoni ħejjiet Linji Gwida dwar il-miżuri ta' awtoregolamentazzjoni konklużi mill-industrija sabiex jiġu ffaċilitati l-istabbiliment u l-implimentazzjoni ta' dawn it-tip ta' miżuri u tiżgura l-konsistenza tagħhom.
            
         
               (6)
            
            
               Il-Linji Gwida b'mod partikulari, jindirizzaw il-lista ta' kriterji indikattivi fl-Anness VIII tad-Direttiva 2009/125/KE li jistgħu jintużaw mill-Kummissjoni sabiex tevalwa l-ammissibbiltà ta' inizjattivi awtoregolatorji bħala alternattiva għall-miżuri ta' implimentazzjoni u li jirrigwardaw il-parteċipazzjoni miftuħa, il-valur miżjud, ir-rappreżentattività, l-għanijiet kwantifikati u mqassma fi stadji, l-involviment tas-soċjetà ċivili, il-monitoraġġ u r-rappurtar, l-effettività fl-infiq fl-amministrazzjoni ta' inizjattiva awtoregolatorja, is-sostenibilità u l-kompatibilità tal-inċentivi.
            
         
               (7)
            
            
               L-Anness VIII tad-Direttiva 2009/125/KE jistipula li l-lista ta' kriterji msemmija mhijiex eżawrjenti u l-Artikolu 17 tal-istess Direttiva jistipula li miżura ta' awtoregolamentazzjoni għandha mill-inqas tiġi evalwata abbażi tal-Anness VIII. Il-Linji Gwida b'mod partikolari għandhom jiffokaw fuq kif l-operat ta' miżura ta' awtoregolamentazzjoni għandu jkun ġestit, min jista' jipparteċipa, fuq l-informazzjoni u l-monitoraġġ u fuq ir-rappurtar u l-konformità.
            
         
               (8)
            
            
               Il-Linji Gwida ġew diskussi mal-Istati Membri u mal-partijiet ikkonċernati fil-Forum Konsultattiv stabbilit skont l-Artikolu 18 tad-Direttiva 2009/125/KE.
            
         
               (9)
            
            
               Kif meħtieġ skont il-punt 6 tal-Anness VIII tad-Direttiva 2009/125/KE, miżuri ta' awtoregolamentazzjoni għandhom jinkludu sistema mfassla tajjeb ta' rappurtar u ta' monitoraġġ. Il-Kummissjoni, assistita mill-Forum Konsultattiv u l-Kumitat imsemmi fl-Artikolu 19(1) tad-Direttiva 2009/125/KE għandha tissorvelja l-applikazzjoni ta' miżuri ta' awtoregolamentazzjoni u għandha tikkunsidra l-introduzzjoni ta' miżuri implimentattivi obbligatorji jekk l-għanijiet tal-miżuri awtoregolatorji ma jkunux ġew issodisfati,
            
         ADOTTAT DIN IR-RAKKOMANDAZZJONI:
   
               1.
            
            
               L-industrija għandha ssegwi l-linji gwida stabbiliti fl-Anness. Il-konformità ma' dawn il-linji gwida se tiggarantixxi li miżura ta' awtoregolamentazzjoni tal-ekodisinn se titqies mill-Kummissjoni bħala waħda li hija alternattiva valida għal miżura ta' implimentazzjoni.
            
         
               2.
            
            
               Din ir-Rakkomandazzjoni se tiġi ppubblikata f'Il-Ġurnal Uffiċjali tal-Unjoni Ewropea.
            
         
      Magħmul fi Brussell, it-30 ta' Novembru 2016.
      
         
            Għall-Kummissjoni
         
         Miguel ARIAS CAÑETE
         
            Membru tal-Kummissjoni
         
      
   
   
      (1)  Id-Direttiva 2009/125/KE tal-Parlament Ewropew u tal-Kunsill tal-21 ta' Ottubru 2009 li tistabbilixxi qafas għall-iffissar ta' rekwiżiti għall-ekodisinn għal prodotti relatati mal-enerġija (ĠU L 285, 31.10.2009, p. 10).
   
      ANNESS
      1.   GĦANIJIET
      L-awtoregolamentazzjoni hija l-formulazzjoni ta' kodiċijiet ta' kondotta jew restrizzjonijiet tal-operat mis-setturi tan-negozju jew tal-industrija fuq inizjattiva proprja fejn huma stess ikunu responsabbli għall-infurzar tagħhom. L-Awtoregolamentazzjoni pura mhijiex komuni u fil-livell tal-Unjoni ġeneralment tinvolvi l-instigar jew l-iffaċilitar min-naħa tal-Kummissjoni tat-tfassil tal-miżura tal-awtoregolamentazzjoni. Fil-kuntest ta' Regolamentazzjoni Aħjar (1) il-Kummissjoni tqis approċċi mhux regolatorji mfassla sew bħala soluzzjonijiet alternattivi ta' politika.
      Id-Direttiva 2009/125/KE (“id-Direttiva”) tipprevedi ftehimiet volontarji jew miżuri oħra ta' awtoregolamentazzjoni bħala alternattiva għall-implimentazzjoni tar-regolamenti skont il-qafas tagħha, billi tagħtihom prijorità meta x'aktarx jilħqu l-għanijiet tal-politika b'mod aktar malajr jew b'anqas spejjeż minn rekwiżiti obbligatorji (2). Id-Direttiva tipprevedi kriterji indikattivi għall-valutazzjoni ta' miżuri ta' awtoregolamentazzjoni (3), iżda, abbażi tal-esperjenza mat-tliet ftehimiet volontarji rikonoxxuti mill-Kummissjoni sa issa (4), il-membri tal-Forum Konsultattiv stabbilit bl-Artikolu 18 tad-Direttiva indikaw il-ħtieġa għal linji gwida fir-rigward ta' dawn il-kriterji, b'mod partikolari fir-rigward tal-monitoraġġ u tar-rapportar.
      Dawn il-Linji Gwida għandhom l-għan li jiffaċilitaw l-istabbiliment u l-implimentazzjoni ta' miżuri ta' awtoregolamentazzjoni skont id-Direttiva. Huma maħsuba biex jassistu lill-industrija u biex jiffaċilitaw l-implimentazzjoni konsistenti ta' miżuri ta' awtoregolamentazzjoni. Iqisu l-prinċipji għal awtoregolamentazzjoni u koregolamentazzjoni aħjar (5).
      L-insegwiment ta' dawn il-Linji Gwida se jgħin biex ikun żgurat li miżura ta' awtoregolamentazzjoni tal-ekodisinn titqies mill-Kummissjoni bħala alternattiva valida għal miżura ta' implimentazzjoni. Għal miżuri eżistenti ta' awtoregolamentazzjoni tal-ekodisinn, il-Kummissjoni tenħtieġ tirċievi proposta għal reviżjoni tal-miżura allinjata kemm jista' jkun mal-Linji Gwida, sa mhux aktar tard mill-2018.
      2.   IR-RIKONOXXIMENT TA' MIŻURI TA' AWTOREGOLAMENTAZZJONI TAL-EKODISINN
      Il-Kummissjoni se tagħti prijorità lill-miżuri ta' awtoregolamentazzjoni għal gruppi ta' prodotti li huma inklużi fi Pjan ta' Ħidma tal-ekodisinn previst fl-Artikolu 16 tad-Direttiva. L-industrija tinħtieġ li tipprovdi lill-Kummissjoni b'kull proposta għal miżura ta' awtoregolamentazzjoni għal dawn il-gruppi ta' prodotti qabel jew matul l-analiżi teknika, ambjentali u ekonomika (“studju ta' tħejjija”) għall-grupp ta' prodotti kkonċernat.
      L-industrija tista' tintalab temenda l-proposta biex tqis kwalunkwe kumment irċevut mill-Kummissjoni u mill-Forum Konsultattiv.
      Jekk il-Kummissjoni tiddeċiedi li tirrikonoxxi miżura ta' awtoregolamentazzjoni, hija toqgħod lura milli tadotta regolament ta' implimentazzjoni dwar l-ekodisinn. Jekk, madankollu, il-monitoraġġ tal-miżura ta' awtoregolamentazzjoni jew il-feedback mill-partijiet interessati jindika nuqqasijiet fl-implimentazzjoni tal-miżura ta' awtoregolamentazzjoni, il-Kummissjoni terġa' tivvaluta s-sitwazzjoni.
      Ir-rikonoxximent ta' miżura ta' awtoregolamentazzjoni ma jwaqqafx lill-Kummissjoni milli tadotta leġiżlazzjoni skont strumenti oħra tal-politika (eż id-Direttiva 2010/30/UE tal-Parlament Ewropew u tal-Kunsill (6), ir-Regolament (KE) Nru 66/2010 tal-Parlament Ewropew u tal-Kunsill (7)) għall-grupp ta' prodotti inkwistjoni.
      3.   IL-LINJI GWIDA GĦAL MIŻURI TA' AWTOREGOLAMENTAZZJONI TAL-EKODISINN
      Kull miżura ta' awtoregolamentazzjoni tal-ekodisinn konkluża mill-industrija għandha tinkludi regoli li jirregolaw l-operat tagħha. Sabiex tiġi żgurata l-omoġeneità ta' miżuri ta' awtoregolamentazzjoni rikonoxxuti skont id-Direttiva u sabiex jiġu ffaċilitati l-istabbiliment u l-implimentazzjoni tagħhom, il-miżuri ta' awtoregolamentazzjoni jridu jsegwu l-Linji Gwida stabbiliti hawn taħt. Miżura ta' awtoregolamentazzjoni tista' tipprevedi aktar regoli flimkien ma' dawk stabbiliti fil-Linji Gwida, u tista' tespandi fuq ir-regoli kif jinsabu fil-Linji Gwida.
      3.1.   Parteċipazzjoni Miftuħa
      
      Kumpaniji interessati li jistabbilixxu miżura ta' awtoregolamentazzjoni jentieġ li jagħmlu avviż pubbliku dwar l-intenzjoni tagħhom li jagħmlu dan qabel ma jinbeda l-proċess tal-iżvilupp tal-miżura. Huma għandhom jipprovdu punt ta' kuntatt, sabiex jagħtu l-opportunità lill-kumpaniji oħra biex jieħdu sehem.
      Il-miżura ta' awtoregolamentazzjoni jentieġ li jkun fiha lista tal-kumpaniji li huma firmatarji għall-miżura. Għandu jkun possibli li f'kull ħin kumpaniji li huma attivi fl-istess suq ta' prodotti, ikunu jistgħu jissieħbu fil-miżura ta' awtoregolamentazzjoni, bil-kundizzjoni li jipparteċipaw fl-ispejjeż operattivi tagħha. Il-formola tas-sħubija li għandha timtela u tiġi ffirmata minn kumpanija li tixtieq issir firmatarja għandha tinhemeż mal-miżura ta' awtoregolamentazzjoni. Il-firmatarji għandhom jibagħtu lill-Kummissjoni, il-formoli tas-sħubija oriġinali mimlija u ffirmati, mingħajr dewmien żejjed.
      Firmatarju li jirtira mill-miżura ta' awtoregolamentazzjoni għandu jagħti avviż bil-miktub ta' mill-anqas xahar lill-President tal-Kumitat tat-Tmexxija (ara t-taqsima 3.5). Il-President għandu jgħarraf lill-Kumitat tat-Tmexxija dwar l-irtirar ta' firmatarju fi żmien ġimgħa minn meta jirċievi l-avviż bil-miktub.
      3.2.   Valur Miżjud
      
      Proposti għal miżuri ta' awtoregolamentazzjoni jew għal verżjonijiet riveduti ta' miżuri eżistenti ta' awtoregolamentazzjoni jridu jkunu akkumpanjati minn nota ta' spjega li tispjega kif il-proposta tilħaq l-għanijiet tal-ekodisinn b'mod aktar malajr jew b'anqas spejjeż mir-rekwiżiti obbligatorji, sostnuta minn evidenza.
      Jekk xi wħud mill-firmatarji jew il-firmatarji kollha jkunu kkonkludew ftehim separat jew assoċjazzjoni ta' kwalunkwe tip fir-rigward tal-għanijiet tal-miżura ta' awtoregolamentazzjoni, id-dokumenti kollha rilevanti relatati mal-ftehim jew l-assoċjazzjoni għandhom jissemmew u jsiru disponibbli għall-pubbliku.
      Il-miżura ta' awtoregolamentazzjoni għandha tipprevedi analiżi tal-elementi kollha essenzjali, billi tindika data jew ċirkostanzi speċifiċi li jagħtu bidu għall-analiżi. Iż-żmien tal-analiżi għandu jkun iġġustifikat abbażi tal-ħtieġa li l-miżura (tkompli) twassal valur miżjud, filwaqt li jitqiesu l-istadji ta' rekwiżiti inklużi fil-miżura u l-pass tal-iżvilupp teknoloġiku tal-grupp ta' prodotti kkonċernat.
      L-analiżi għandha tistabbilixxi jekk hijiex meħtieġa verżjoni ġdida tal-miżura. Il-proċess tal-analiżi u tar-reviżjoni għandu jkun miftuħ għall-parteċipazzjoni ta' osservaturi fuq il-Kumitat tat-Tmexxija. Is-sejbiet tal-proċess ta' analiżi u, fejn rilevanti, il-proposta għall-miżura riveduta ta' awtoregolamentazzjoni għandhom jiġu ppreżentati lill-Kummissjoni.
      3.3.   Rappreżentanza
      
      Il-miżura ta' awtoregolamentazzjoni għandha tiddikjara l-kopertura tas-suq tal-firmatarji tagħha. Din il-kopertura trid tkun mill-anqas 80 % tal-unitajiet imqiegħda fis-suq tal-Unjoni u/jew li jiġu operati (8) tat-tip ta' prodotti koperti mill-miżura. Il-firmatarji għandhom jipprovdu evidenza, miġbura jew ivverifikata minn persuna ġuridika jew fiżika indipendenti li tipprova li l-miżura ta' awtoregolamentazzjoni għandha kopertura tas-suq ta' mill-anqas 80 %. Għandha tintbagħat lill-Kummissjoni:
      
                  —
               
               
                  meta tiġi ppreżentata miżura ta' awtoregolamentazzjoni jew verżjoni riveduta ta' miżura eżistenti ta' awtoregolamentazzjoni, bis-sejbiet li jkunu ġew iġġenerati jew aġġornati fi żmien is-sitt xhur preċedenti;
               
            
                  —
               
               
                  fi żmien tliet xhur minn kwalunkwe bidla fil-firmatarji (eż wara l-irtirar ta' firmatarju jew wara li diviżjoni rilevanti ta' firmatarju tkun inbiegħet lil xi ħadd li mhuwiex firmatarju), sakemm ir-rapport l-aktar riċenti ma jurix li l-kopertura tas-suq se tibqa' mill-anqas 80 % wara l-bidla; u
               
            
                  —
               
               
                  sentejn wara li jkun intbagħat l-aħħar rapport, biex taġġorna l-kopertura wara l-bidliet fis-suq.
                  Il-miżura ta' awtoregolamentazzjoni għandha tiddefinixxi l-indikatur(i) preċiż(i) użat(i) biex tiġi vvalutata l-kopertura tas-suq mitluba. L-indikaturi għandhom ikunu oġġettivi, u jkunu jistgħu jitkejlu u jiġu vverifikati minn korp indipendenti. L-indikaturi għandhom ikopru l-kategoriji kollha tal-prodotti relatati mal-enerġija koperti mill-miżura.
               
            3.4.   Għanijiet kwantifikati u mqassma fi stadji
      
      Il-miżura ta' awtoregolamentazzjoni għandha telenka t-tipi kollha ta' prodotti fi ħdan il-kamp ta' applikazzjoni tagħha, tipprovdi d-definizzjonijiet ta' dawn il-prodotti, u telenka t-tipi ta' prodotti li jappartjenu għall-grupp ta' prodotti li jaqa' fil-kamp ta' applikazzjoni tal-miżura ta' awtoregolamentazzjoni iżda huwa eżentat mill-ħtiġijiet tagħha. Għandhom jiġu pprovduti ġustifikazzjonijiet għall-eżenzjonijiet kollha li jsiru.
      Il-miżura ta' awtoregolamentazzjoni għandha tistabbilixxi disinn, u fejn xieraq, rekwiżiti ta' informazzjoni għall-prodotti fil-kamp ta' applikazzjoni tagħha. Ir-rekwiżiti għandhom ikollhom x'jaqsmu mal-impatti ambjentali sinifikanti matul iċ-ċiklu tal-ħajja tal-prodott u jimmiraw li jtejbu l-prestazzjoni ambjentali tal-prodotti.
      Għandu jkun possibbli li titkejjel il-konformità mar-rekwiżiti billi jintużaw indikaturi ċari u affidabbli. Għandhom jingħataw id-dettalji ta' kif għandha titkejjel u tiġi vverifikata l-konformità. Il-miżura ta' awtoregolamentazzjoni għandha tipprovdi dokumentazzjoni li fuqha jkunu bbażati r-rekwiżiti proposti. Kwalunkwe differenzi kbar bejn ir-rekwiżiti proposti u d-dokumentazzjoni għandhom jiġu enfasizzati.
      Ir-rekwiżiti għandhom jiġu ppreżentati bid-data tal-applikazzjoni tagħhom u jekk il-miżura ta' awtoregolamentazzjoni tkopri firxa twila ta' żmien, din għandha tinkludi livelli suċċessivi ta' rekwiżiti. Ir-rekwiżiti għandhom japplikaw għal mill-anqas 90 % tal-unitajiet kollha (koperti mill-miżura ta' awtoregolamentazzjoni) imqiegħda fis-suq u/jew li jiġu operati minn kull firmatarju.
      3.5.   Involviment tas-soċjetà ċivili
      
      Il-Forum Konsultattiv, li jinkludi rappreżentanti mill-Istati Membri, l-industrija, trejdunjins, negozjanti, bejjiegħa bl-imnut, importaturi, gruppi ta' protezzjoni ambjentali u organizzazzjonijiet tal-konsumaturi, għandu jiġi kkonsultat dwar kull proposta għal miżura ta' awtoregolamentazzjoni.
      
         Kumitat tat-Tmexxija
      
      Il-miżura ta' awtoregolamentazzjoni għandha tistabbilixxi Kumitat tat-Tmexxija li se jmexxi l-operat tal-miżura.
      Il-Kumitat tat-Tmexxija għandu jkun iffurmat mill-firmatarji kollha tal-miżura ta' awtoregolamentazzjoni u l-Kummissjoni. Kull wieħed minn dawn għandu jkun irrappreżentat minn membru wieħed u kollha għandu jkollhom drittijiet tal-vot ugwali.
      Il-membri tal-Forum Konsultattiv, u l-Ispettur Indipendenti għandu jkollhom l-istat ta' osservatur għall-Kumitat tat-Tmexxija, mingħajr drittijiet tal-vot.
      Hemm bżonn li l-Kumitat tat-Tmexxija jiltaqa' mill-anqas darba fis-sena fi Brussell. Il-laqgħat tal-Kumitat tat-Tmexxija għandhom ikunu miftuħa għall-partijiet interessati, inklużi l-kumpaniji mis-settur kopert mill-miżura ta' awtoregolamentazzjoni li mhumiex firmatarji għaliha.
      Il-Kumitat tat-Tmexxija irid jeleġġi President minn fost il-membri tiegħu. Il-President fl-abbozz ta' aġenda għal laqgħa tal-Kumitat tat-Tmexxija għandu jinkludi l-punti kollha mitluba mill-membri u mill-osservaturi. Għandhom jintbagħtu stediniet għal-laqgħa tal-Kumitat tat-Tmexxija lill-membri u lill-osservaturi kollha. It-tħabbira tal-laqgħa tal-Kumitat tat-Tmexxija, inkluż abbozz ta' aġenda, għandha tiġi ppubblikata fuq is-sit elettroniku tal-miżura ta' awtoregolamentazzjoni sa mhux aktar tard minn xahar qabel il-laqgħa.
      Dokumenti li għandhom jiġu ppreżentati u diskussi fil-laqgħa tal-Kumitat tat-Tmexxija għandhom jintbagħtu lill-membri u lill-osservaturi kollha tal-Kumitat tat-Tmexxija, u jridu jiġu ppubblikati fuq is-sit elettroniku tal-miżura ta' awtoregolamentazzjoni mhux aktar tard minn ġimgħa qabel il-laqgħa.
      Il-parteċipanti kollha għandu jkollhom id-dritt li jitkellmu fil-laqgħat tal-Kumitat tat-Tmexxija u li jitolbu lill-President jirreġistra l-opinjonijiet tagħhom fil-minuti.
      L-abbozz tal-minuti għandu jintbagħat lill-membri u lill-osservaturi kollha tal-Kumitat tat-Tmexxija u dawn għandhom mill-anqas ġimagħtejn sabiex jippreżentaw il-kummenti dwarhom. Il-minuti finali għandhom jiġu ppubblikati fuq is-sit elettroniku tal-miżura ta' awtoregolamentazzjoni fi żmien xahar mil-laqgħa.
      
         Sit elettroniku
      
      Għandu jiġi stabbilit sit elettroniku għall-miżura ta' awtoregolamentazzjoni. Is-sit elettroniku mill-anqas irid ikun fih:
      
                  —
               
               
                  l-aktar verżjonijiet riċenti u dawk preċedenti tal-miżura ta' awtoregolamentazzjoni;
               
            
                  —
               
               
                  lista aġġornata tal-firmatarji u informazzjoni dwar l-irtirar u l-esklużjonijiet riċenti tal-firmatarji;
               
            
                  —
               
               
                  verżjonijiet fil-qosor ta' rapporti dwar l-kopertura tas-suq (mingħajr l-iżvelar ta' dejta kummerċjali jew kunfidenzjali ta' firmatarji individwali);
               
            
                  —
               
               
                  listi aġġornati tal-prodotti ddikjarati bħala konformi mill-firmatarji (prodotti misjuba li mhumiex konformi mill-Ispettur Indipendenti ma għandhomx jiġu inklużi);
               
            
                  —
               
               
                  ir-rapporti ta' konformità prodotti mill-Ispettur Indipendenti;
               
            
                  —
               
               
                  lista aġġornata tal-firmatarji li ma jkunux konformi;
               
            
                  —
               
               
                  għal kull laqgħa tal-Kumitat tat-Tmexxija: stediniet, abbozz ta' aġendi, dokumenti tal-laqgħa u minuti tal-laqgħa; u
               
            
                  —
               
               
                  informazzjoni dwar l-Ispettur Indipendenti, inklużi d-dettalji tal-kuntatt tiegħu.
                  Is-sit elettroniku jrid ikun fih funzjoni fejn il-viżitaturi jistgħu jippreżentaw mistoqsijiet dwar il-miżura ta' awtoregolamentazzjoni lill-firmatarji u lill-Ispettur Indipendenti. It-tweġiba trid tingħata fi żmien xahar.
               
            
         Ilmenti
      
      Il-miżura ta' awtoregolamentazzjoni għandha tiżgura li kull parti tista' tippreżenta, mingħajr ħlas, allegazzjonijiet sostanzjati ta' nuqqas ta' konformità possibbli lill-Ispettur Indipendenti. L-Ispettur Indipendenti għandu jevalwa dawn l-allegazzjonijiet u, fejn xieraq, isegwihom billi jitlob informazzjoni mill-firmatarju kkonċernat, permezz ta' ttestjar u/jew ta' spezzjoni. L-Ispettur Indipendenti f'kull laqgħa tal-Kumitat tat-Tmexxija għandu jagħti ħarsa ġenerali lejn l-allegazzjonijiet kollha ppreżentati mill-aħħar laqgħa u, jekk ma jkunx investiga xi waħda minnhom, jipprovdi r-raġunijiet tiegħu għal dan.
      
         Aċċess għad-dejta
      
      Il-miżura ta' awtoregolamentazzjoni għandha tinkludi rekwiżit li l-firmatarji jagħtu, fuq talba, lill-Kummissjoni u lill-osservaturi tal-Kumitat tat-Tmexxija aċċess għal dejta teknika dwar il-prestazzjoni ambjentali tal-prodotti u l-mudelli koperti mill-miżura, inklużi l-karatteristiċi kollha relatati mal-kundizzjonijiet speċjali, sabiex il-Kummissjoni u l-osservaturi tal-Kumitat tat-Tmexxija jkunu jistgħu jivvalutaw il-livell ta' ambizzjoni u l-impatti tal-miżuri ta' awtoregolamentazzjoni proposti u eżistenti. M'hemmx bżonn li r-regoli dwar l-aċċess għal din id-dejta japplikaw għal dejta kummerċjalment sensittiva.
      Il-miżura ta' awtoregolamentazzjoni għandha tinkludi r-rekwiżit li l-firmatarji jipprovdu, fuq talba, lill-awtoritajiet tas-sorveljanza tas-suq tal-Istati Membri responsabbli għall-ekodisinn, b'dokumentazzjoni u informazzjoni speċifika, safejn din ma tkunx inkluża fid-dokumentazzjoni fornuta mal-prodotti, biex ikunu jistgħu jivverifikaw il-konformità mar-rekwiżiti tal-miżura ta' awtoregolamentazzjoni, inkluż permezz ta' ttestjar.
      3.6   Monitoraġġ u rapportar
      
      
         Spettur Indipendenti
      
      L-Ispettur Indipendenti għandu jimmonitorja l-konformità tal-firmatarji mal-miżura ta' awtoregolamentazzjoni. Il-miżura ta' awtoregolamentazzjoni trid tiddikjara r-regoli li japplikaw għall-Ispettur Indipendenti, li jista' jkun persuna fiżika jew ġuridika.
      L-Ispettur Indipendenti irid ikollu l-ħiliet meħtieġa biex jivverifika l-konformità mar-rekwiżiti u jkun ħieles minn kunflitt ta' interess. L-obbligi kuntrattwali tal-Ispettur Indipendenti ma għandhomx jillimitaw ir-rwol tiegħu fit-twettiq tal-verifika ta' konformità.
      L-Ispettur Indipendenti għandu:
      
                  —
               
               
                  iwettaq dmirijietu bl-attenzjoni dovuta u jissorvelja b'mod adegwat il-kompiti kollha li huwa responsabbli għalihom;
               
            
                  —
               
               
                  ikun imparzjali fl-attivitajiet kollha tiegħu, filwaqt li jibbaża l-opinjonijiet u r-rapporti tiegħu biss fuq il-fatti; u
               
            
                  —
               
               
                  jirrispetta l-kunfidenzjalità, fejn meħtieġ, sabiex jiġu mħarsal-interessi kummerċjali jew id-dejta sensittiva tal-firmatarji u għal dan il-għan, jekk ikun mitlub, jiffirma “ftehim ta' kunfidenzjalità” mal-firmatarji tal-miżura ta' awtoregolamentazzjoni.
               
            Il-miżura ta' awtoregolamentazzjoni trid tistabbilixxi l-proċedura biex jintagħżel Spettur Indipendenti u kif ikun żgurat li l-Ispettur ikun ħieles minn kunflitt ta' interess u jkollu l-ħiliet meħtieġa biex jivverifika l-konformità mar-rekwiżiti. Għandu jsir qbil mas-servizzi tal-Kummissjoni dwar il-ħatra tal-Ispettur Indipendenti magħżul. Il-Kumitat tat-Tmexxija għandu jkun involut fid-determinazzjoni tat-termini u l-kundizzjonijiet tal-kuntratt tal-Ispettur Indipendenti.
      
         Rapportar ta' konformità mill-firmatarji
      
      Mill-inqas il-miżura ta' awtoregolamentazzjoni għandha tistabbilixxi regoli dwar dawn l-aspetti li ġejjin tad-dokumentazzjoni li għandha tiġi ppreżentata minn kull firmatarju lill-Ispettur Indipendenti:
      
                  —
               
               
                  it-tip ta' dejta tas-suq u teknika li trid tiġi rrapportata;
               
            
                  —
               
               
                  il-format li fih id-dejta trid tiġi ppreżentata;
               
            
                  —
               
               
                  il-mezzi li bihom id-dokumentazzjoni trid tintbagħat; u
               
            
                  —
               
               
                  l-frekwenza u ż-żmien tal-preżentazzjoni tad-dokumentazzjoni.
               
            Kull firmatarju għandu jirrapporta l-informazzjoni u d-dejta kollha (inklużi d-dejta tas-suq u d-dejta dwar il-prestazzjoni ambjentali tal-prodotti) neċessarji għall-Ispettur Indipendenti biex jivverifika b'mod affidabbli l-konformità tal-firmatarju mal-impenji kollha meħuda fil-miżura.
      Il-firmatarji għandhom jipprovdu d-dejta tas-suq biex jippermettu lill-Ispettur Indipendenti jistabbilixxi jekk mill-anqas 90 % tal-prodotti tagħhom jikkonformawx mal-impenji. Jekk il-firmatarji jimpenjaw ruħhom li jiżguraw li 100 % tal-prodotti tagħhom jikkonformaw mal-impenji, m'hemmx bżonn li jipprovdu dejta speċifika tas-suq lill-Ispettur Indipendenti.
      Għandu jitwettaq rapportar għal kull mudell kopert mill-miżura ta' awtoregolamentazzjoni li jitqiegħed fis-suq tal-Unjoni u/jew li jiġi operat. Jekk id-differenza bejn ċerti mudelli ma tkunx rilevanti għall-miżura ta' awtoregolamentazzjoni (jiġifieri ma tikkonċerna l-ebda aspett relatat mar-rekwiżiti), ir-rapporti jistgħu jikkombinaw flimkien mudelli simili, sakemm dan ikun indikat. L-informazzjoni u d-dejta rrapportati mill-firmatarji jistgħu jkunu differenti biss sa fejn l-impenji rispettivi tagħhom ivarjaw.
      Il-format li fih id-dejta għandha tiġi ppreżentata lill-Ispettur Indipendenti għandu jkun l-istess għall-firmatarji kollha.
      Sa fejn hu possibbli l-mezzi għandhom jieħdu vantaġġ mill-mezzi elettroniċi ta' komunikazzjoni, filwaqt li jitqiesu r-rekwiżiti tal-kunfidenzjalità u l-piż amministrattiv imqiegħed fuq il-partijiet kollha kkonċernati.
      Il-perjodu ta' rapportar huwa ta' sena. Kull firmatarju kull sena għandu jipprovdi d-dokumentazzjoni fi żmien xahrejn wara t-tmiem tal-perjodu ta' rapportar. Talbiet addizzjonali magħmula mill-Ispettur Indipendenti għall-firmatarji biex jipprovdu kwalunkwe informazzjoni nieqsa wara l-iskadenza għandhom jiġu onorati fi skadenza qasira, li għandha tkun speċifikata fil-miżura ta' awtoregolamentazzjoni.
      
         Verifika ta' konformità
      
      Il-miżura ta' awtoregolamentazzjoni għandha tagħti s-setgħa lill-Ispettur Indipendenti biex jivverifika l-konformità mar-rekwiżiti tal-miżura ta' awtoregolamentazzjoni permezz ta':
      
                  —
               
               
                  kontroll tad-dokumentazzjoni pprovduta mill-firmatarji;
               
            
                  —
               
               
                  ittestjar ta' prodotti; u
               
            
                  —
               
               
                  spezzjoni tal-bini tal-firmatarji.
               
            L-Ispettur Indipendenti għandu jiddeċiedi dwar kombinazzjoni xierqa ta' dawn il-metodi.
      
         Ittestjar
      
      L-ittestjar jikkonċerna l-verifika tal-karatteristiċi tal-prodotti koperti mill-miżura ta' awtoregolamentazzjoni permezz ta' testijiet fiżiċi mwettqa f'laboratorju. Bħala regola ġenerali, dan għandu jsir f'laboratorju indipendenti, preferibbilment wieħed akkreditat. Bħala alternattiva, l-attivitajiet tal-ittestjar jistgħu jitwettqu fuq il-post ta' wieħed mill-firmatarji, sakemm tkun tista' tiġi ggarantita oġġettività sħiħa.
      L-Ispettur Indipendenti għandu jagħżel, b'mod aleatorju, numru adegwat ta' prodotti minn firmatarji differenti għall-ittestjar, u preferibbilment jakkwistahom minn bejjiegħa bl-imnut fl-Istati Membri differenti (ħwienet fiżiċi jew onlajn). Jekk il-firmatarji jipprovdu l-prodotti direttament, dawn ma għandhomx ikunu involuti fl-għażla tal-kampjuni.
      L-Ispettur Indipendenti jista' jagħżel mudelli speċifiċi jew jagħżel mudelli minn firmatarju speċifiku jekk l-informazzjoni miksuba mis-sorsi tindika nuqqas ta' konformità possibbli ta' dawk il-mudelli jew dak il-firmatarju.
      Il-firmatarji, fuq talba tal-Ispettur Indipendenti, għandhom jipprovdu dokumentazzjoni u informazzjoni speċifika meħtieġa għall-fini tal-ittestjar, jekk dawn ma jkunux inklużi fid-dokumentazzjoni fornuta mal-prodotti.
      Ir-rapporti fid-dettall tat-testijiet għal kull prodott separat ttestjat għandhom jingħataw lill-Kummissjoni u lill-firmatarju kkonċernat.
      
         Spezzjonijiet
      
      L-Ispettur Indipendenti jista' twettaq spezzjoni ta' firmatarju speċifiku abbażi ta' informazzjoni speċifika li tiġġustifika din l-ispezzjoni. L-informazzjoni speċifika trid tiġi żvelata lill-firmatarju kkonċernat.
      Spezzjoni għandha tintuża biss bħala mezz ta' kontroll ta' konformità mal-impenji li jkunu saru skont il-miżura ta' awtoregolamentazzjoni jekk ma jkunx hemm mezzi oħra aktar kosteffikaċi disponibbli. Waqt spezzjoni, l-Ispettur Indipendenti għandu jwettaq biss dawk l-attivitajiet li huma strettament meħtieġa għall-kontroll tal-konformità tal-firmatarju mal-impenji li jkunu saru skont il-miżura ta' awtoregolamentazzjoni.
      L-Ispettur Indipendenti lill-firmatarju ma għandux jagħtih avviż bil-quddiem dwar l-ispezzjoni jew inkella jista' javżah biss kemm kemm qabel l-ispezzjoni. Il-firmatarju għandu jagħti kull appoġġ meħtieġ.
      L-Ispettur Indipendenti għandu jibgħat abbozz ta' rapport ta' spezzjoni lill-firmatarju kkonċernat għall-kummenti fi żmien xahar mill-ispezzjoni. Il-firmatarju għandu jagħmel il-kummenti tiegħu fi żmien ġimagħtejn minn meta jkun irċiea l-abbozz tar-rapport. Jekk ikun meħtieġ l-Ispettur Indipendenti fi żmien ġimagħtejn, għandu jemendal-abbozz tar-rapport biex jieħu inkusiderazzjoni l-kummenti li jkun irċieva mill-firmatarju. Ir-rapport, inkluża r-raġuni għall-ispezzjoni, għandu jingħata lill-Kummissjoni u lill-firmatarju kkonċernat. Għandu jiġi ppreżentat sommarju fl-ewwel laqgħa tal-Kumitat tat-Tmexxija li tkun saret wara l-finalizzazzjoni tar-rapport. Is-sommarju ma għandu jiżvela l-ebda informazzjoni kummerċjalment sensittiva, sakemm dan ma jkunx meħtieġ biex jiġi pprovat nuqqas ta' konformità.
      
         Rapportar mill-Ispettur Indipendenti
      
      L-Ispettur Indipendenti għandu jħejji l-abbozz ta' rapport ta' konformità u jibagħtu lill-membri tal-Kumitat tat-Tmexxija sa mhux aktar tard minn tliet xhur wara t-tmiem tal-perjodu ta' rapportar. Il-membri tal-Kumitat tat-Tmexxija għandhom jingħataw ġimgħatejn sabiex jippreżentaw il-kummenti tagħhom dwar ir-rapport. L-Ispettur Indipendenti għandu jippreżenta l-verżjoni finali tar-rapport ta' konformità lill-Kumitat tat-Tmexxija sa mhux aktar tard minn erba' xhur wara t-tmiem tal-perjodu ta' rapportar. Ir-rapport ta' konformità jrid jinkludi:
      
                  —
               
               
                  informazzjoni dwar il-metodi tal-ġbir u l-ipproċessar tad-dejta użati u kull diffikultà li tista' tinħoloq fit-tħejjija tar-rapport*;
               
            
                  —
               
               
                  ir-riżultati tal-kontroll tad-dokument*;
               
            
                  —
               
               
                  l-approċċ fl-għażla tal-prodotti għall-ittestjar u jekk mudelli jew firmatarji speċifiċi kienu mmirati, ir-raġunijiet għal dan*;
               
            
                  —
               
               
                  lista ta' prodotti ttestjati u sommarju tar-riżultati individwali;
               
            
                  —
               
               
                  sommarji ta' kull spezzjoni mwettqa matul il-perjodu ta' rapportar;
               
            
                  —
               
               
                  lista tal-firmatarji li ma jkunux konformi;
               
            
                  —
               
               
                  informazzjoni dwar ir-raġunijiet għal kull nuqqas ta' konformità*; u
               
            
                  —
               
               
                  rakkomandazzjonijiet għal perjodi futuri ta' rapportar.
               
            Il-miżura ta' awtoregolamentazzjoni tista' tispeċifika li l-oġġetti indikati b'asterisk (*) għandhom jiġu ppreżentati f'forma aggregata li tippreżenta r-riżultati fil-qosor għall-firmatarji kollha f'daqqa u ma tinkludix dejta kummerċjali jew kunfidenzjali ta' firmatarji individwali. F'każijiet bħal dawn, ir-rapporti individwali li jkun fihom l-informazzjoni speċifika li tikkonċerna dawk l-oġġetti, separatament għal kull firmatarju, għandhom jingħataw lill-Kummissjoni u lill-firmatarju kkonċernat.
      
         Nuqqas ta' konformità
      
      In-nuqqas ta' konformità għandu jkun soġġett għal skala gradata ta' sanzjonijiet.
      Firmatarju li jonqos milli jirrapporta r-rapport ta' konformità tiegħu mal-Ispettur Indipendenti għandu jkun soġġett għal spezzjoni mill-Ispettur Indipendenti fis-sena ta' wara l-perjodu ta' rapportar ikkonċernat. Nuqqas ripetut ta' rapportar tad-dokumentazzjoni ta' konformità għandu jwassal għall-esklużjoni immedjata tal-firmatarju mill-miżura ta' awtoregolamentazzjoni.
      Firmatarju li, skont ir-rapport ta' spezzjoni jew ta' konformità tal-Ispettur Indipendenti, ma jkunx ikkonforma mar-rekwiżiti tal-miżura ta' awtoregolamentazzjoni għandu jieħu azzjoni korrettiva. Nuqqas ta' konformità li jkompli għal aktar minn sitt xhur wara r-rapport mill-Ispettur Indipendenti għandu jwassal għall-esklużjoni immedjata tal-firmatarju mill-miżura ta' awtoregolamentazzjoni.
      Il-President għandu jgħarraf lill-Kumitat tat-Tmexxija bil-miktub dwar l-esklużjoni ta' kwalunkwe firmatarju mhux konformi fi żmien ġimgħa minn meta jirċievi l-informazzjoni mill-Ispettur Indipendenti li tkun ġiet issodisfata kundizzjoni ta' esklużjoni immedjata.
      3.7   Kosteffikaċja fl-amministrazzjoni ta' inizjattiva ta' awtoregolamentazzjoni
      
      Il-firmatarji jridu jħallsu l-ispejjeż kollha relatati mal-Ispettur Indipendenti u l-attivitajiet tiegħu, is-sit elettroniku u l-operat tal-Kumitat tat-Tmexxija, ħlief għall-ispejjeż ta' parteċipazzjoni tar-rappreżentant tal-Kummissjoni u l-osservaturi minbarra l-Ispettur Indipendenti.
      Il-miżura ta' awtoregolamentazzjoni għandha sservi bħala inkoraġġiment għall-firmatarji biex jikkondividu l-kompetenzi, l-esperjenza, l-informazzjoni u l-aħjar prattiki ma' firmatarji għal miżuri oħra ta' awtoregolamentazzjoni tal-ekodisinn.
      3.8   Sostenibilità
      
      Fil-miżura ta' awtoregolamentazzjoni għandu jkun hemm iddikjarat l-għanijiet ta' politika tagħha. Dawn għandhom ikunu konsistenti mal-għanijiet tal-politika tad-Direttiva.
      3.9   Kompatibilità tal-inċentivi
      
      Il-miżura ta' awtoregolamentazzjoni proposta għandha tkun konsistenti ma' fatturi u inċentivi oħra fil-livell nazzjonali.
      
         (1)  Regolamentazzjoni aħjar għal riżultati aħjar — Aġenda tal-UE, COM(2015) 215
      
         (2)  Cf. Il-Premessi 18-21 u l-Artikoli 15(3)(b) u 17 tad-Direttiva
      
         (3)  L-Anness VIII tad-Direttiva
      
         (4)  COM(2012) 684, COM(2013) 23 u COM(2015) 178
      
         (5)  https://ec.europa.eu/digital-agenda/best-practice-principles-better-self-and-co-regulation
      
         (6)  Id-Direttiva 2010/30/UE tal-Parlament Ewropew u tal-Kunsill tad-19 ta' Mejju 2010 dwar l-indikazzjoni permezz ta' ttikkettar u l-informazzjoni standard tal-prodott dwar il-konsum tal-enerġija u riżorsi oħra minnprodotti marbutin mal-enerġija (ĠU L 153, 18.6.2010, p. 1).
      
         (7)  Ir-Regolament (KE) Nru 66/2010 tal-Parlament Ewropew u tal-Kunsill tal-25 ta' Novembru 2009 dwar skema ta' Ekotikketta tal-UE (ĠU L 27, 30.1.2010, p. 1).
      
         (8)  Il-“Blue Guide” dwar l-implimentazzjoni tar-regoli tal-prodotti tal-UE jispjega xi jfissru “tqegħid” fis-suq u “l-operat” (http://ec.europa.eu/DocsRoom/documents/4942/).